ಕೊರೊನಾ ಶಂಕಿತರಿಗೆ ನಿರಂತರ ವೈದ್ಯಕೀಯ ಸೇವೆ- ಬೌರಿಂಗ್ ಆಸ್ಪತ್ರೆಯ ಜಯಶ್ರೀ ನಮ್ಮ ರಿಯಲ್ ಹೀರೋ

ಬೆಂಗಳೂರು: ಕೊರೊನಾ ವೈರಸ್ ತನ್ನ ಕಬಂದ ಬಾಹುಗಳನ್ನ ಇಡೀ ವಿಶ್ವಕ್ಕೆ ಚಾಚುತ್ತಿದೆ. ಕ್ಷಣ ಕ್ಷಣಕ್ಕೂ ಈ ಮಾರಕ ವೈರಸ್ ಎಲ್ಲರನ್ನೂ ಆವರಿಸುತ್ತಿದೆ. ಇದರಿಂದ ತಮಗೂ ಅಪಾಯವಿದ್ದರೂ ಎಲ್ಲವನ್ನೂ ಮೀರಿ ವೈದ್ಯರು ಹಾಗೂ ಶುಶ್ರೂಶಕಿಯರು ಕೊರೊನಾ ವಿರುದ್ಧ ವಾರಿಯರ್ಸ್ ರೀತಿ ಫೈಟ್ ಮಾಡುತ್ತಿದ್ದಾರೆ. ಇವರುಗಳು ಇಂದಿನ ಪಬ್ಲಿಕ್ ಹೀರೋಗಳು.

ಬೌರಿಂಗ್ ಆಸ್ಪತ್ರೆಯಲ್ಲಿರುವ ಶುಶ್ರೂಶಕಿ ಜಯಶ್ರೀ ಇವತ್ತಿನ ನಮ್ಮ ರಿಯಲ್ ಹೀರೋ. ನರ್ಸಿಂಗ್ ಸೂಪರಿಡೆಂಟ್ ಆಗಿರುವ ಜಯಶ್ರೀಯವರು ಬೌರಿಂಗ್ ಆಸ್ಪತ್ರೆಯಲ್ಲಿ ಶಂಕಿತ ಕೊರೊನಾ ರೋಗಿಗಳ ಚಿಕಿತ್ಸೆಯಲ್ಲಿ ತೊಡಗಿದ್ದಾರೆ. ಮಾರ್ಚ್ 5 ನೇ ತಾರೀಖು ಕೊರೊನಾ ಶಂಕಿತರು ಮೊದಲು ಬಂದಿದ್ದು, ಎರಡು ದಿನಗಳಿಂದ ಶಂಕಿತ ರೋಗಿಗಳ ಸಂಖ್ಯೆ ಹೆಚ್ಚಿದೆ. ಇದರಿಂದ ವೈದ್ಯಕೀಯ ಸಿಬ್ಬಂದಿ ಕೆಲಸದ ಸಮಯ ಹೆಚ್ಚಾಗಿದೆ. ನರ್ಸಿಂಗ್ ಸೂಪರಿಡೆಂಟ್ ಜಯಶ್ರೀಯವರು ಬೌರಿಂಗ್ ಆಸ್ಪತ್ರೆಯಲ್ಲಿ ಸತತ 36 ವರ್ಷಗಳಿಂದ ಶುಶ್ರೂಶಕಿಯಾಗಿ ಸೇವೆ ಸಲ್ಲಿಸುತ್ತಿದ್ದಾರೆ. ಈ ಹಿಂದೆ ಈ ಕೊರೊನಾ ತರಹದ ಡೇಂಜರಸ್ ಕಾಯಿಲೆ ಬಂದಿದ್ದ ಎಚ್1 ಎನ್1 ಸ್ವಲ್ಪ ಮಟ್ಟಿಗೆ ತೀವ್ರತೆ ಇತ್ತು. ಅದರೆ ಈ ಕೊರೊನಾದ ತೀವ್ರತೆ ತುಂಬಾ ಹೆಚ್ಚಾಗಿದೆ ಎಂದು ಜಯಶ್ರೀ ಅವರು ಹೇಳುತ್ತಾರೆ.

ಕೊರೊನಾ ಬಂತು ಅಂತ ಪೇಷೆಂಟ್ ನ ಬಿಡೋಕೆ ಆಗಲ್ಲ. ನಮಗೆ ಕೊರೊನಾ ಅಂತ ನೋಡೋಕ್ಕಿಂತ ರೋಗಿ ಎಂಬ ದೃಷ್ಟಿಯಲ್ಲಿ ನೋಡುತ್ತೇವೆ. ನಮ್ಮ ಉದ್ದೇಶ ಗುಣಪಡಿಸೋದಷ್ಟೇ ಆಗಿರುತ್ತೆ. ಬೇರೆ ರೋಗಿಗಳಾದರೆ ಓಡಾಡಬಹುದು. ಅದರೆ ಈ ಕೊರೊನಾ ಶಂಕಿತರು ಒಂದೇ ಕೊಠಡಿಯಲ್ಲಿ, ಐಸೋಲೇಷನ್ ಅಲ್ಲೇ ಇರಬೇಕು. ಈ ಕೊರೊನಾ ಎಲ್ಲರಿಗೂ ಹರಡುತ್ತೆ, ನಮ್ಮ ಸುರಕ್ಷತೆಯಲ್ಲಿ ನಾವು ಇರಬೇಕು. ಜೊತೆಗೆ ನಮ್ಮ ರೋಗಿಯ ಸುರಕ್ಷತೆಯೂ ಮುಖ್ಯ ಎಂಬುವುದು ಜಯಶ್ರೀಯವರ ಮಾತು.

ಒಟ್ಟಾರೆ ತಮ್ಮನ್ನು ತಾವು ರಕ್ಷಿಸಿಕೊಳ್ಳುತ್ತಾ, ಕೊರೊನಾ ಸೋಂಕಿತರನ್ನ ಹಗಲು ರಾತ್ರಿಯೆನ್ನದೇ ರಕ್ಷಣೆಯಲ್ಲಿ ತೊಡಗಿರುವ ಶುಶ್ರೂಶಕಿ ಜಯಶ್ರೀಯವರು ಇಂದಿನ ನಮ್ಮ ರಿಯಲ್ ಹೀರೋ.